Senior beampte ondersoek Vishoek-voorval‘n Skermgreep uit die video van die voorval wat die naweek wyd op sosialemediaplatforms versprei is. (Skermgreep: Twitter) Die Wes-Kaapse polisie het ŉ senior offisier op distriksvlak aangewys om die ondersoek te behartig na ŉ voorval van beweerde polisiegeweld wat op video opgeneem en die afgelope naweek wyd versprei is. In die video van die voorval kan gesien word hoe twee polisiebeamptes ŉ man wat op die grond lê met ŉ knuppel bydam, terwyl omstanders skreeu en vra wat die polisie doen. Dit is egter nie duidelik wat tot die onderonsie aanleiding gegee het nie. Brig. Novela Potelwa, Wes-Kaapse polisiewoordvoerder, sê luidens die voorlopige ondersoekbevindings is die twee polisiebeamptes wat in die video gesien kan word verbonde aan die Vishoek-polisiestasie en het gereageer op ŉ klagte oor ŉ vermiste persoon. “Hoewel misdaadondersoeke oor die gedrag van polisielede binne die trefwydte van die onafhanklike polisie-ondersoekdirektoraat (Opod) val, sal die polisie se interne ondersoek wentel rondom die kwessie of die lede enige dissiplinêre voorskrifte verontagsaam het wat verband hou met die gedrag van polisiebeamptes,” sê Potelwa. Die lid van die publiek wat in die video gesien word, is na ŉ mediese fasiliteit vir behandeling geneem en het ook ŉ saak van aanranding met die doel om ernstig te beseer teen die twee beamptes aanhangig gemaak. “Die dossier sal na Opod verwys word,” sê Potelwa. Een van die polisiebeamptes wat in die video gesien kan word, het ook reeds ŉ saak van aanranding teen die beweerde slagoffer aanhangig gemaak. Die polisie het gevra dat hy ruimte gegun word terwyl die voorval ondersoek word. “Sodra die interne ondersoek afgehandel is, sal die uitslag bekend gemaak word.” Opod het reeds bevestig dat sy Wes-Kaapse kantoor die voorval ondersoek nadat dit onder sy aandag gebring is.